Source: https://www.podnikajte.sk/dane-a-uctovnictvo/c/3475/category/dan-z-pridanej-hodnoty/article/tlacivo-priznanie-dph-1-1-2018.xhtml
Timestamp: 2018-09-24 16:06:13+00:00

Document:
Tlačivo daňového priznania k DPH od 1.1.2018 - podnikajte.sk
Zuzana Šutyová | 02.01.2018
Od 1.1.2018 sa podáva daňové priznanie k DPH na novom tlačive. Zmena tlačiva daňového priznania k DPH od 1.1.2018 nastala z dôvodu novelizácie zákona o DPH.
Na základe Opatrenia Ministerstva financií Slovenskej republiky z 8. decembra 2017 č. MF/016923/2017-731, ktorým sa ustanovuje vzor daňového priznania k dani z pridanej hodnoty sa od 1.1.2018 mení tlačivo daňového priznania k DPH. Zmeny nastávajú na 1. strane daňového priznania k dani z pridanej hodnoty (DPH).
Prvý krát sa použije nový vzor daňového priznania vo februári 2018 za zdaňovacie obdobie január 2018.
Poznámka: Osoba, ktorá nadobudne nový dopravný prostriedok z iného členského štátu, podáva daňové priznanie do 7 dní od nadobudnutia nového dopravného prostriedku. Môže jej vzniknúť povinnosť podať daňové priznanie k DPH na novom tlačive už v januári. Napr. ak kúpi nové auto z Česka 8.1.2018, musí podať daňové priznanie k DPH do 15.1.2018.
Do 1. strany tlačiva daňového priznania k DPH bola doplnená nová osoba, ktorá podáva daňové priznanie k DPH. V súlade s Opatrením Ministerstva financií Slovenskej republiky plateného do 31.12.2017 podával daňové priznanie k DPH:
platiteľ dane z pridanej hodnoty,
iná osoba registrovaná pre daň, napr. osoba registrovaná podľa § 7a zákona č. 222/2004 Z. z. o dani z pridanej hodnoty v znení neskorších predpisov (ďalej len “zákon o DPH”) z dôvodu prijatia/poskytnutia služieb z/do iného členského štátu Európskej únie,
osoba povinná podať daňové priznanie podľa § 78 ods. 3, 4 a 9 zákona o DPH, napr. osoba, ktorá nadobudne nový dopravný prostriedok z iného členského štátu,
zdaniteľná osoba podľa § 3 ods. 5 zákona uplatňujúca odpočítanie dane - osoba, ktorá príležitostne dodá nový dopravný prostriedok zo Slovenska do iného členského štátu, ktorá si uplatní odpočítanie dane podľa § 52 zákona o DPH,
daňový zástupca pri dovoze tovaru podľa § 69a zákona o DPH.
Schválením novely zákona o DPH vyplynula nutnosť upraviť aj vzor tlačiva daňového priznania k DPH. Od 1.1.2018 podáva daňové priznanie aj daňový zástupca podľa § 69aa zákona o DPH. V súlade s § 69aa ods. 1 zákona o DPH sa zahraničná osoba, ktorá nadobúda tovar v tuzemsku z iného členského štátu na účel jeho dodania s oslobodením od dane do iného členského štát alebo tretieho štátu alebo dodania formou zásielkového predaja s miestom dodania v inom členskom štáte, môže dať zastúpiť daňovým zástupcom za splnenia zákonom stanovených podmienok.
Daňový zástupca zastupujúci zahraničnú osobu pri nadobudnutí tovaru z iného členského štátu, ktorý je určený na dodanie do iného členského štátu alebo tretieho štátu zaškrtne v daňovom priznaní k DPH novú kolónku, ktorá pribudla vo vzore tlačiva daňového priznania k DPH platného od 1.1.2018.
Ďalšia zmena v tlačive daňového priznania k dani z pridanej hodnoty (DPH) nastala v kontaktných údajoch “daňovníka” a v kontaktných údajoch osoby oprávnenej na podanie daňového priznania za osobu podávajúcu daňové priznanie.
Zmenil sa formát telefónneho čísla, ktorý uvádza právnická alebo fyzická osoba (“daňovník”) a takisto sa zmenil formát telefónneho čísla, ktorý uvádza osoba oprávnená na podanie daňového priznania.
Namiesto čísla faxu sa do tlačiva daňového priznania k DPH doplnila kolónka emailová adresa. Od 1.1.2018 uvádza osoba oprávnená na podanie daňového priznania za právnickú alebo fyzickú osobu nielen emailovú adresu právnickej, resp. fyzickej osoby, ale aj svoju emailovú adresu.
Druhá strana tlačiva daňového priznania k DPH ostáva nezmenená.
Prinášame Vám vzor tlačiva daňového priznania k DPH od 1.1.2018.
20.11.2017 DPH a poštovné

References: § 7
 § 78
 § 3
 § 52
 § 69
 § 69
 § 69